
Kompatibilizálószerek újfajta minősítése centrifugális erőtérben

A kutatás során a kompatibilizálószer polimer keverékek morfológiájára, mechanikai tulajdonságaira és a keverékek szétválaszthatóságára gyakorolt hatását vizsgáltam 50/50 tf% összetételű HDPE/PS keverékek esetében, 9 különböző SEBS-g-MA tartalmom esetén. Két további kompatibilizálószert, HDPE-g-MA-t és PP-g-MA-t alkalmaztam, annak érdekében, hogy megfigyelhető legyen a kompatibilizálószerek szétválaszthatóságra gyakorolt hatása. A morfológiai vizsgálatok eredménye azt mutatja, hogy a fröccsöntés során mind a mag, mind a héj területén mátrixban eloszlatott morfológia jött létre. A kompatibilizálatlan esetben a HDPE/PS keverék durva struktúrával, nagyméretű eloszlatott fázisokkal, gyenge határfelületi adhézióval rendelkezett. A SEBS-g-MA tartalom növekedésével megfigyelhető volt, hogy csökkent a diszpergált fázisok mérete, javult a határfelületi adhézió, ezáltal homogénebbé vált a szerkezet.
A húzószilárdság folyamatos csökkenése volt megfigyelhető a keverékhez egyre nagyobb mennyiségben hozzáadott SEBS-g-MA hatására. Ezzel párhuzamosan a legmagasabb húzó rugalmassági modulus értéket is kompatibilizálatlan esetben mértem. A SEBS-g-MA tartalom növekedésével a különböző összetételek ütőszilárdsága jelentősen növekedett, amely az adhézió javulásával magyarázható. A reológiai-, mechanikai- és morfológiai vizsgálatok alapján megállapítható, hogy a SEBS-g-MA hozzáadásával a keverékek szívósabb viselkedést mutatnak, magasabb ütőszilárdsággal, finomabb morfológiával és nagyobb viszkozitással rendelkeznek.
A HDPE/PS blendek szétválasztása ömledékállapotban, centrifugális erőtérben valósult meg 320°C-on. A keverékek szétválasztása 0,5 tf% SEBS-g-MA tartalomig sikeresnek bizonyult. 1 tf% kompatibilizálószer tartalom felett eltűntek a tiszta PS és HDPE fázisok, heterogén szerkezet alakult ki, amely SEBS-g-MA tartalom növekedésével egyre homogénebbé vált, az adalékanyag inkompatibilis fázisokat összekapcsoló hatása révén. A HDPE-g-MA és PP-g-MA tartalmú PS/HDPE keverékek szétválaszthatók voltak, annak ellenére, hogy 4 tf%-ban adtam hozzá a keverékhez. A reológiai-, szakító- és morfológiai vizsgálatok eredményei jó egyezést mutatnak a szétválasztás során tapasztaltakkal, és már 1 tf% SEBS-g-MA jelenléte mellett érvényesül a PS/HDPE keverékben a kompatibilizáló hatás. A szétválasztó eljárás eredményei és a hagyományos anyagvizsgáló módszerek eredményei között párhuzam vonható, ezért a szétválasztó eljárás alkalmas a kompatibilizálószerek minősítésére.



